**Cerneala din gânduri**

*Flavius*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dacă te-ai gândit la ce n-ai fost niciodată,

o să devii ce astăzi nu eşti,

o să arzi ca piatra de var

şi lumea se clădeşte împreună cu toţi,

timpul nu-i trecut, focul din templu e viu.

Niciun rege nu-şi doreşte moartea

când oştenii săi sărbătoresc victoria.

Numai tu cu ochii vindecaţi de înserare

guşti neîmplinirea, împlinită în sine.

Cerneala din gânduri se scurge-n cuvinte,

de vezi înaltul şi din adâncul de moarte.

Rabzi întunericul ce lumină îţi este,

Te rupi în bucăţi pentru înţelegerea întreagă.

Numerele fără soţ, cu soţ se-nşiră

însoţesc nimicul şi cresc

dar până unde?